ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ದೇವಗರಿಗೆ
ದೇವಗರಿಗೆ
ಗಟಿಫೆರೀ ಕುಟುಂಬಕ್ಕೆ ಸೇರಿದ ಒಂದು ಕಾಡುಮರ. ನೇರಳೆಮಾವು, ದೀವರಿಗೆ, ಕಾಡುಜೀರಕ ಪರ್ಯಾಯನಾಮಗಳು, ಗಾರ್ಸೀನಿಯ ಟಿಂಕ್ಟೋರಿಯ ಇದರ ವೈಜ್ಞಾನಿಕ ಹೆಸರು.  ಇದು ಭಾರತ ಮತ್ತು ಮಲಯಗಳ ಮೂಲನಿವಾಸಿ, ಸಿಕ್ಕಿಮ್, ಖಾಸಿಯ ಬೆಟ್ಟಗಳು ಮತ್ತು ಅಂಡಮಾನ್ ದ್ವೀಪಗಳಲ್ಲಿ ಹೇರಳವಾಗಿ ಬೆಳೆಯುತ್ತದೆ. 

	ಇದು 3-6 ಮೀ  ಎತ್ತರಕ್ಕೆ ಹರಡಿಕೊಂಡು ಬೆಳೆಯುವುದು.  ಕಾಂಡ ಗಟ್ಟಿಯಾಗಿಯೂ ಒರಟಾಗಿಯೂ ಇದೆ.  ಎಲೆಗಳು ದೊಡ್ಡವು; ಇವುಗಳ ಬಣ್ಣ ಹೊಳೆಯುವ ಹಸಿರು. ಕಾಂಡ ಮತ್ತು ಎಲೆಗಳನ್ನು ಗಾಯಗೊಳಿಸಿದರೆ ಹಳದಿ ಬಣ್ಣದ ಹಾಲು ಬರುತ್ತದೆ. ಹೂಗಳು ಚಿಕ್ಕ ಗಾತ್ರದವು. ರೆಂಬೆಗಳ ತುದಿಯಲ್ಲಿ ಗೊಂಚಲಾಗಿ ಅರಳುವುವು.  ಕಾಯಿಯ ತುದಿ ಮಾವಿನಕಾಯಿಯ ಮೂತಿ ಇದ್ದಹಾಗೆ ಇದೆ.  ಕಾಯಿಯಲ್ಲಿ 1-4 ಬೀಜಗಳುಂಟು. 

	ದೇವಗರಿಗೆಯನ್ನು ಬೀಜಗಳಿಂದ ಅಭಿವೃದ್ಧಿ ಮಾಡಲಾಗುವುದು.  

	ಕಾಂಡ ತೊಗಟೆ ಮತ್ತು ದೋರೆಹಣ್ಣುಗಳಿಂದ ಬಣ್ಣ ತಯಾರಿಸಲಾಗುತ್ತದೆ.  ಮಾಗಿದ ಹಣ್ಣು ತಿನ್ನಲು ಯೋಗ್ಯ. ಹಣ್ಣಿನ ತಿರುಳನ್ನು ಸಾರು ಮಾಡಲು ಉಪಯೋಗಿಸುವುದುಂಟು. ಹಣ್ಣಿನಿಂದ ವಿನಿಗರ್ ತಯಾರಿಸುವುದಿದೆ.  ಪಕ್ವವಾದ ಹಣ್ಣಿನಿಂದ ಗ್ಯಾಂಬೋಜಿಯ ಎನ್ನುವ ಅಂಟನ್ನು ಪಡೆಯಬಹುದು.
(ಎಸ್.ಐ.ಎಚ್.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ